Diari Oficial de la Generalitat Valenciana


Sumari del DOGV 5747, del 22-04-2008 (2008/4822)

ORDRE de 16 d'abril de 2008, de la Conselleria d'Economia, Hisenda i Ocupació, per la qual es convoquen per a l'exercici de 2008 les ajudes prèvies a la jubilació de treballadores i treballadors residents a la Comunitat Valenciana, i es dóna publicitat de la dotació que les finança.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5747

Data del DOGV
:   22-04-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/4822


Data del document
:   16-04-2008

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * suport econòmic
    * norma de treball
    * seguretat social
    * jubilació anticipada
    * ajuda pública

ORDRE de 16 d'abril de 2008, de la Conselleria d'Economia, Hisenda i Ocupació, per la qual es convoquen per a l'exercici de 2008 les ajudes prèvies a la jubilació de treballadores i treballadors residents a la Comunitat Valenciana, i es dóna publicitat de la dotació que les finança. [2008/4822]  
L'Ordre de 27 de setembre de 2005 (DOGV de 3 d'octubre), de la conselleria d'Economia, Hisenda i Ocupació, modificada per la d'11 d'abril de 2007 (DOCV del dia 24), va aprovar les bases que regulen les ajudes prèvies a la jubilació de treballadores i treballadors residents a la Comunitat Valenciana  
La base dissetena establix que anualment es fixarà el termini de presentació de sol·licituds en l'ordre de convocatòria de les ajudes i que es donarà publicitat als crèdits consignats en les lleis de pressupostos que han de finançar la seua concessió.  
Així mateix, la base vint-i-quatrena disposa que anualment s'actualitzaran els imports de les ajudes d'acord amb les variacions de l'IPC de l'any anterior al de la convocatòria. L'increment experimentat en l'any 2007 ha sigut del 4,2 per cent.  
Per això i fent ús de les facultats atribuïdes per l'article 28 de la Llei 5/1983, de 30 de desembre, del Consell i l'article 4 del Decret 7/2007. de 28 de juny, del president de la Generalitat, pel qual es determinen les conselleries en què s'organitza l'administració de la Generalitat,  
ORDENE  
Article primer  
1. Es convoquen per a l'exercici pressupostari de 2008 les ajudes prèvies a la jubilació de treballadores i treballadors residents a la Comunitat Valenciana, regulades per les bases aprovades per l'Ordre de 27 de setembre de 2005, publicada en el Diari Oficial de la Comunitat Valenciana del dia 3 d'octubre.  
2. El termini de presentació de sol·licituds acabarà el dia 30 de setembre.  
Article segon  
Les ajudes recollides en els títols II i III, s'incrementen en un 4,2 per cent respecte de les quanties fixades per a l'exercici de 2007, i els seus imports són els que s'indiquen a continuació:  
  
DISPOSICIONS ADDICIONALS  
Primera  
D'acord amb el que establix el detall de transferències i subvencions de la Llei 15/2007, de 27 de desembre, de Pressupostos de la Generalitat per a l'exercici 2008, la conselleria d'Economia, Hisenda i Ocupació finançarà les ajudes a càrrec del programa 315.10, Condicions de Treball i Administració de les Relacions Laborals, línia pressupostària T0211.000, amb 2.490.892,45 euros, segons el detall següent:  
- 1.152.250 euros són fons procedents del Ministeri de Treball i Afers Socials destinats íntegrament al finançament de les ajudes establides en el títol I.  
- 1.338.642,45 euros són fons propis de la Generalitat resultants de la minoració en 11.357,55 euros produïda en la dotació inicial (1.350.000 euros) per a atendre obligacions degudament contretes en l'exercici de 2007.  
Estos imports es podran incrementar, si és el cas, a través de l'assignació de majors transferències de fons finalistes i/o mitjançant modificacions pressupostàries.  
Segona  
Les ajudes convocades per esta ordre queden excloses de l'aplicació del principi d'incompatibilitat amb el mercat comú formulat en l'apartat 1 de l'article 87 del Tractat CE, i per tant no és obligatòria la notificació de les ajudes a la Comissió Europea  
DISPOSICIONS FINALS  
Primera  
Es faculta el director general de Treball i Seguretat Laboral per a dictar les instruccions i adoptar les mesures que considere oportunes per al desplegament i l'aplicació del que disposa esta ordre.  
Segona  
Contra el que disposa la present ordre, que posa fi a la via administrativa, podrà interposar-se recurs potestatiu de reposició davant de l'òrgan que l'ha dictat, en el termini d'un mes des de la publicació en el DOCV o ser impugnada directament davant de l'ordre jurisdiccional contenciós administratiu, en el termini de dos mesos d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i l'article 46 de la Llei 29/1998, de 13 de juliol, reguladora de la Jurisdicció Contenciosa Administrativa  
Tercera  
La present ordre entrarà en vigor l'endemà de la publicació en el Diari Oficial de la Comunitat Valenciana.  
València, 16 d'abril de 2008  
El vicepresident segon i conseller d'Economia, Hisenda i Ocupació,  
GERARDO CAMPS DEVESA